李廌
骊山歌
君门如天深九重，君王如帝坐法宫。
人生难处是安稳，何为来此骊山中。
复道连云接金阙，楼观隐隐横翠红。
林深谷暗迷八骏，朝东暮西劳六龙。
六龙西幸峨眉栈，悲风便入华清院。
霓裳萧散羽衣空，麋鹿来游墟市变。
我上朝元春半老，满地落花人不扫。
羯鼓楼高挂夕阳，长生殿古生青草。
可怜吴楚两醯鸡，筑台未就已堪悲。
长杨五柞汉幸免，江都楼成隋自迷。
由来流连多丧德，宴安鸩毒因奢惑。
三风十愆古所戒，不必骊山可亡国。